Okresná prokuratúra Topoľčany 
Nám. M. R. Štefánika 55, 955 53 Topoľčany 1 	

Sp. zn. : Pv 599/11/4406	Topoľčany, 1.4.2014
EEČ : 2-35-16-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 2, odsek 3, odsek 3 písmeno b, písmeno c Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Topoľčany
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX, 
hoci mu z ustanovení Zákona o rodine vyplýva povinnosť vyživovať svoje maloleté deti a to XXXXX, nar. 14.9.1994, XXXXX, nar. 20.9.1997 a XXXXX, nar. 28.11.2000 pričom bol rozsudkom Okresného súdu v Topoľčanoch č.k. 3P 101/03 zo dňa 24.11.2003, právoplatným dňa 4.12.2003 zaviazaný prispievať na ich výživu spolu sumou 99, 57 - Eur a následne rozsudkom Okresného súdu v Topoľčanoch č.k. 9P 391/2009 zo dňa 18.12.2009, právoplatným dňa 13.1.2010 spolu sumou 216, - Eur  mesačne k rukám matky XXXXX, bytom XXXXX,  vyživovaciu povinnosť si riadne neplnil v mieste svojho bydliska a tejto povinnosti sa vyhýbal napriek tomu, že v čase, keď pracoval mal dostatočný príjem, výživné neuhrádzal a v čase, keď nebol zamestnaný sa neprihlásil na úrade práce ako uchádzač o zamestnanie, čím mu  od 29.1.2009 doposiaľ vznikol dlh na výživnom  matke XXXXX vo výške 10.800, - Eur, hoci bol rozsudkom Okresného súdu v Topoľčanoch č.k. 27 80/2009 zo dňa 28.10.2009, právoplatného dňa 13.11.2009 za taký čin odsúdený 

lebo obvinený nebol v čase činu pre nepríčetnosť trestne zodpovedný

Odôvodnenie:
Vyšetrovateľ OR PZ OKP   Topoľčanoch uznesením pod ČVS: ORP-299/OVK-TO-2011 zo dňa 30.6.2011 podľa § 199 odsek 1 Tr. poriadku začal trestné stíhanie vo prečinu zanedbania povinnej výživy podľa § 207 ods. 1 , ods. 3 písm. b), c) Tr. zák. a uznesením pod tým istým ČVS zo dňa 10.4.2013 podľa § 206 ods. 1 Tr. por. vzniesol obvinenie XXXXX za prečin zanedbania povinnej výživy podľa § 207 odsek 2, ods. 3 písm. b), c)  Trestného zákona na skutkovom základe uznesenia.  	
          V priebehu prípravného konania bolo vykonané dokazovanie, ktorým bol spoľahlivo zistený skutkový stav veci a na základe ktorého je možné konštatovať, že skutok sa stal, tento je trestným činom- zločinom a že sa ho dopustil práve obvinený XXXXX.
           V tejto súvislosti je potrebné poukázať na výpoveď svedkyne - poškodenej XXXXX, ktorá výpoveďou potvrdila neplnenie si vyživovacej povinnosti obvineným XXXXX, ale aj výpoveďou svedkyne XXXXX, ktorá uviedla, že matke Eve Bošanskej je poskytované náhradné výživné.
          Skutok je zadokumentovaný aj dôkazmi listinného charakteru a to najmä rozsudkami Okresného súdu v Topoľčanoch, potvrdenia o návšteve školy, správami z Úradu práce sociálnych vecí a rodiny Topoľčany a z Úradu práce Českej republiky, zo Sociálnej poisťovne, z Daňového úradu.

 	Na základe príkazu na vyšetrenie duševného stavu Okresného súdu v Topoľčanoch sp. zn. 7Tp/197/2013 zo dňa 19.7.2013, uznesením vyšetrovateľa OR PZ Odbor kriminálnej polívie Topoľčany ČVS: ORP-299/OVK-TO-2011 zo dňa 5.8.2013 boli podľa § 142 ods. 1 Tr. por., pribratí do konania znalci z odboru zdravotníctvo, odvetvie psychiatria XXXXX, znalec z odboru zdravotníctvo a farmácia, odvetvie psychiatria a XXXXX, znalec z odboru zdravotníctvo a farmácia, odvetvie psychiatria, za účelom skúmania duševného  stavu obvineného XXXXX. Zo záverov znaleckého posudku  vyplýva, že obvinený v čase spáchania činu trpel a v súčasnosti aj trpí duševnou poruchou, t.j. psychózou a konkrétne schizoafektívnou poruchou depresívneho typu, čo je ochorenie z okruhu schizofrénie. Uvedená závažná dušebná porucha mala zásadný vplyv na jeho rozpoznávacie a ovládacie schopnosti. V čase spáchania skutku obvinený nevedel rozpoznať nebezpečenstvo svojho konania a nevedel ovládať svoje konanie.   Znalci zároveň uviedli, že obvinenému XXXXX  doporučujú uložiť ochranné  psychiatrické liečenie ambulantnou formou po ukončení ústavnej psychiatrickej liečby v Psychiatrickej liečebni XXXXX, ktorú aktuálne absolvuje.
	Na základe záverov vyššie uvedeného znaleckého posudku je možné konštatovať, že obvinený XXXXX bol v čase trestnej činnosti nepríčetný a z týchto dôvodov nie je trestne zodpovedný za svoje konanie.
Podľa § 23 Trestného zákona kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.
Podľa	§ 215 odsek 1 písmeno e/ Trestného poriadku   prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

	S poukazom na uvedené skutočnosti a citované zákonné ustanovenia som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Monika Janjicová
prokurátorka